Կաբո Օրանժ ազգային պարկ

Կաբո Օրանժ ազգային պարկ (), ազգային պարկ Բրազիլիայի հյուսիսում, որը տեղակայված է Ամապա նահանգում՝ Բրազիլիայի և Ֆրանսիական Գվիանայի սահմանի մոտ։

Տեղագրություն 
Կապո Օրանժ ազգային պարկն ունի 657318 հա տարածք։ Այն ներառում է Կալսուենի և Օյապոկի մունիցիպալիտետների որոշ հատվածներ։ Հարավ-արևմուտքում պարկին միացած է Ամապայի պետական անտառը՝ 2369400 հա տարածքով, որը հիմնադրվել է 2006 թվականին և համարվում է կայուն գործածության պահպանության միավոր։

Պարկն ունի կարևոր նշանակություն, քանզի գտնվում է Բրազիլիայի ափին և միակ ազգային պարկն է խոնավ անտառում, որը գտնվում է այդպիսի տեղանքում։ Սա նշանակում է, որ այստեղ առկա կենդանական և բուսական աշխարհները բավականին տարբերվում են երկրի ներքին շրջաններում տեղակայված տարածքներից։ Պարկը հասանելի է նավակով։ Կաբո Օրանժ ազգային պարկն ընդգրկում է բազմազան էկոհամակարգեր, ինչպիսիք են՝ մանգլենին, բնական դաշտերը, ջրածածկ ծովային անտառները, հեղեղված տարածքներն ու հողատարածքը` լի հարուստ կենդանական աշխարհով։

Բնական գեղեցկությունները, որոնք բավականին լավ են պահպանված, գրավում են զբոսաշրջիկներին։ Դրանցից են Կասիպորե, Կունանի, Ուակա և Օյապոկի տարածքները, որոնցում կարելի է մակույկներով զբոսնել, ինչպես նաև զբաղվել ռաֆտինգով։ Կենսաբազմազանությունը հնարավորություն է տալիս կազմակերպել այցելություններ բուսական ու կենդանական շատ տեսակների (հատապես թռչունների) դիտումների, ինչպես նաև բնապահպանական կրթության և գիտական հետազոտությունների մի շարք ծրագրեր կյանքի կոչելու համար (ազգային պարկերի հիմնական նպատակները)։

Պատմություն   
Կաբո Օրանժ ազգային պարկը ստեղծվել է 1980 թվականի հուլիսի 15-ին 84.913 հրամանագրով՝  բուսական և կենդանական աշխարհներն ու բնական գեղեցկությունը պահպանելու նպատակով։ Այն կառավարվում է Չիկո Մենդեսի Կենսաբազմազանության պահպանության ինստիտուտի կողմից։ Խորհրդատվական խորհուրդը ստեղծվել է 2006 թվականի մարտի 9-ին Բրազիլիայի շրջակա միջավայրի և վերականգնվող բնական պաշարների ինստիտուտի կողմից։ Կառավարման ծրագիրը հաստատվել է 2011 թվականի հունվարի 17-ին։ 2012 թվականի մարտի 22-ին Չիկո Մենդեսի Կենսաբազմազանության պահպանության ինստիտուտը և Օյապոկի համայնքի ձկնորսները եկան համաձայնության՝ պարկի ջրերում ձկնորսությամբ զբաղվելու վերաբերյալ, և որին միջնորդեց Դաշնային հանրային նախարարությունը։ 2013 թվականին Բրազիլիայի կառավարությունը այն հռչակեց որպես Միջազգային նշանակության 12-րդ խոնավ տարածք՝ համաձայն Ռամսարի համաժողովի։

Պահպանություն 
Պարկը դասվում է Բնության պահպանության միջազգային միության II կատեգորիային (ազգային պարկ)։ Հիմնական խնդիրը բնական էկոհամակարգերի պահպանումն է։ Սա հնարավորություն է տալիս գիտական հետազոտությունների իրականացմանը, կրթական գործունեության զարգացմանը և բնապահպանական մեկնաբանությանը, ինչպես նաև ապահովել հանգիստ ու էկոտուրիզմ։ Այն Ամապա կենսաբազմազանության միջանցքի մասն է կազմում, որը ստեղծվել է 2003 թվականին։ Պահպանությունն իրականացվում է «Ամազոնի շրջանի պահպանվող տարածքներ» ծրագրի աջակցությամբ։

Պարկում պահպանվող տեսակներից են հսկա զրահակիրը (Priodontes maximus), մեծ ջրասամույրը (Myrmecophaga tridactyla), յագուարը (Panthera onca), օնցիլլան (Leopardus tigrinus), կանաչ կրիան (Chelonia mydas) և այլն։

Ծանոթագրություններ

Աղբյուրներ 

1980 հիմնադրումներ Բրազիլիայում
1980 հիմնադրված բնության հատուկ պահպանվող տարածքներ
Բրազիլիայի ազգային պարկեր
Կատեգորիա ԲՊՀՄ II